**ЗАКОН ЗА ОПШТАТА УПРАВНА ПОСТАПКА (ЗОУП)**

**Прашања од интерес на корисниците на услуги од Правната клиника за ранливи групи**

1. **Што се подразбира под поимот ,,јавен орган” согласно Законот за општа управна постапка?**

Јавен орган претставуваат министерствата, органите на државната управа, организации утврдени со закон, други државни органи, правните и физичките лица на кои со закон им е доверено да вршат јавни овластувања, како и органите на општината, на градот Скопје и општините на градот Скопје.

1. **Што е управен акт? Наведи најмалку три можности како управниот акт може да биде насловен?**

Управен акт е поединечен акт на јавен орган кој е донесен врз основа на закон со кои се решава за правата, обврските и правните интереси на странките.По целосно утврдување на фактите и по изведувањето на сите доказни средства, службеното лице преминува кон донесување управен акт. Тие можат да бидат насловени како : **решение, одлука, наредба, лиценца, дозвола, забрана, одобрение или други.**

1. **Што е реален акт? Наведи најмалку три примери за реален акт?**

Акт или дејствие на јавниот орган што не е управен акт или управен договор што може да има правно дејство врз правата, обврските и правните интереси на некое лице како што се **јавните информации, примање изјави, водење евиденција, издавање уверенија, дејствија на извршување и други фактички дејствија.**

1. **Кога управната постапка се поведува по барање на странката, таа се смета за поведена со ?**

Денот кога е поднесено барањето. Кога странката бара остварување на своите права и правни интереси може да го достави на образец барањето, кој јавниот орган е должен да го изготви,а на кој таксативно се наведени доказите и податоците кои странката е должна да ги приложи кон барањето и доказите и податоците кои јавниот орган ги прибавува по службена должност.

1. **Кога управната постапка се поведува по службена должност, таа се смета за поведена на ?**

Денот на преземање на првото процесно дејствие од страна на службеното лице се смета за почеток на управната постапка.

1. **На кој начин ќе се поднесе барањето согласно ЗОУП, доколку материјалниот закон не предвидува задолжителна форма на барање**

**Барањето согласно ЗОУП, доколку материјалниот закон не предвидува задолжителна форма се поднесува** писмено, усно на записник и во електронска форма, каде актите се доставуваат до странката или нејзиниот застапник само во случаи кога тие претходно се согласиле за оваа форма на комуникација. Согласноста се органичува за одделни јавни органи, постапки и акти

1. **Дали странката може да го прошири барањето откако ќе ја поведе постапката и доколку да, до кој момент?**

До донесувањето на управниот акт странката може да го измени барањето односно да го прошири, без оглед на тоа што новото барање може да не се засновува на иста правна основа, но важно е да се засновува на иста фактичка состојба.

1. **Што се докази и податоци во смисла на ЗОУП?**

Под докази и податоци, во смисла на овој закон, се подразбираат исправите (уверенија, сертификати, потврди и друго) кои се издаваат од надлежен орган за кои води службена евиденција, а што служат за утврдување на фактичката состојба врз основа на која се решава за правата, обврските или правните интереси на странките. Надлежниот орган што ја води управната постапка е должен да ги прибави по службена должност од органот доказите и податоците со кои располага и води за нив службена евиденција што ќе се сметаат како самата странка да ги има поднесено со барањето каде дава согласнот дека нејзините лични податоци ќе може да бидат употребени во постапката за да си оствари некое свое право или правен интерес.

1. **Кои се начини на достава на пишан управен акт?**

Доставата се врши по пат на препорачано писмо, преку лично, посредно или јавно овластување, електронски пат или официјално објавување.

1. **Во кој рок треба да се издаде управниот акт (решението) ?**

 Управната постапка во прв степен, поведена по барање, освен кога е поинаку предвидено со закон, се завршува во најкус можен рок, а најдоцна во рок од 30 дена од денот на нејзиното поведување. Рокот започнува да тече од денот кога странката го поднела барањето со сите докази кои била должна да ги поднесе.

1. **Дали јавниот орган смее да го продолжи рокот за издавање управен акт? Колку ?**

Освен кога е изречно забрането со закон, јавниот орган може еднаш да го продолжи рокот, ако сложеноста на предметот тоа го оправдува. Продолжувањето е допуштено за периодот што е потребен да се заврши постапката, во зависност од сложеноста на предметот, но не може да биде подолго од 30 дена.

Продолжувањето на временскиот рок и новиот датум на неговото истекување се соопштува на странката и мора да и се даде соодветна причина за тоа.

1. **Разлика меѓу жалба и (управен) приговор?**

Незадоволната странка има право на жалба против **управниот акт** што го донел органот во првостепената постапка или доколку органот не донел управен акт во соодветниот рок. Рокот за жалба изнесува 15 дена од денот на приемот на решението и во овој рок решението не може да се изврши (жалбата има суспензивно дејство – го одложува извршувањето на решението), освен доколку е потребно преземање итни мерки или доколку поради одложување на извршувањето на некоја странка би ѝ била нанесена штета што не може да се надомести, а во тој случај може да се бара и соодветно обезбедување од странката во чиј интерес се спроведува извршувањето. Жалбата се поднесува во писмена форма. Секој поднесок, дури и ако не е така означен, се смета за жалба ако намерата на странката да го оспори или добие управниот акт е доволно јасно изразена Во жалбата може да се изнесат и нови факти и докази каде жалителот е должен да ги образложи причините поради кои не ги изнел во првостепената постапка. Доколку во постапката има две или повеќе лица со спротивни интереси, покрај жалбата се приложуваат и онолку преписи колку што има странки во постапката и им остава рок да се изјаснат за новите факти и докази. Овој рок не може да биде пократок од осум ниту подолг од 15 дена.

Против реален акт или негово пропуштање, странката може да изјави управен приговор до јавниот орган кој го преземал или не го преземал реалниот акт, ако странката тврди дека нејзините права или правни интереси се повредени од тие дејствија или неизвршувањето на дејствијата. Ако корисник на јавна услуга од општ интерес смета дека давателот на услугите ги повредил неговите права или правни интереси, корисникот може да поднесе приговор до јавниот орган што издава дозволи, врши надзор или контрола над давателот на услугите си додека трае дејствието или неизвршувањето на одредено дејствие од давателот на услугите, освен ако за спорната работа постои непосреден правен лек според управното право против давателот на јавните услуги. Важи истиот рок за изјавување приговор, формата и содржината како кај жалбата.

1. **Дали странката има право на жалба против секој управен акт или само кога тоа е утврдено во Закон?**

 Странката има право на правна заштита против секое управно дејствие или реален акт согласно со законот.

1. **Рок за изјавување жалба?**

 Странката може да изјави жалба против управниот акт во рок од 15 дена од денот на доставувањето, односно известувањето за управниот акт, освен ако со посебен закон не е определен подолг рок.

1. **До кој орган се поднесува жалбата?**

Жалбата непосредно се поднесува на второстепениот орган, кој е должен наредниот ден во електронска форма да ја достави истата до првостепениот орган и да побара истиот во рок од седум дена да испита дали жалбата е допуштена, навремена и изјавена од овластено лице.

1. **Што е молчење на управата и кое правно средство ќе го искористи странката во тој случај?**

Во случај кога првостепениот орган не донел управен акт во законски рок тогаш второстепениот орган му наложува на првостепениот орган во рок од 30 дена да донесе управен акт од денот на приемот на налогот. Ако причините поради кои првостепениот орган не донел управен акт не се оправдани тогаш второстепениот орган сам ќе реши по барањето на странката во рок од 30 дена по приемот на жалбата или ќе му наложи на првостепениот орган да го донесе бараниот управен акт во рок од 15 дена по приемот на налогот. Ако повторно не донесе управен акт првостепениот орган тогаш второстепениот орган сам ја решава работата.

1. **Рок за одлучување по жалба?**

Постапката по жалбата на второстепениот орган треба да се заврши без одлагање, а најдоцна во рок од 60 дена од денот на предавање на жалбата и сите списи на предметот од првостепениот орган на второстепениот орган. Ако второстепениот орган не го реши предметот во дадениот рок тогаш странката има право да поведе со тужба управен спор.

1. **Кои правни средства можат да се искористат против конечно решение, а кои против правосилно решение?**

Против конечно решение, странката има право да поведе управен спор. За конечно решение се смета решението што го донел второстепениот орган или доколку го донел првостепениот орган, а нема повисока истанца на решавање. Конечен управен акт може да се поништи, укине или измени само во случаи утврдени со закон. Правосилно решение е решението против кое не може да се изјави жалба ниту да се поведе управен спор, а со кој се решавало за права, правни интереси и обврски на странката. Правосилно станува она решение каде странката се откажала од жалбата. Тоа решение може исто така да се укине, измени или поништи само во одредени случаи според закон.

1. **Кое правно средство може да го искористи странката кога од оправдани причини го испуштила рокот за изјавување жалба?**

Кога странката од оправдани причини го испуштила рокот за изјавување на жалба, таа може да бара повторување на постапката. Постапката се повторува само ако странката, без своја вина, не била во состојба во поранешната управна постапка да ги изнесе причините поради кои бара повторување, особено по пат на правен лек, а ако некоја од овие причини би можела да доведе до издавање на поповолен управен акт, доколку тие биле изнесени во поранешната управна постапка.Кога рокот за поднесување жалба против управен акт истекол, јавниот орган што го издал актот ја повторува постапката на барање од странката поради следните исклучителни причини:се дознае за нови факти, или се најде или се стекне можност да се употребат нови докази кои, сами или во врска со веќе изведените и употребените докази, би можеле да доведат до поинаков управен акт, ако тие факти, односно докази биле изнесени или употребени во поранешната постапка; управниот акт е донесен врз основа на лажна исправа или лажен исказ на сведок или вештак, или ако дошол како последица од некакво дело казниво според Кривичниот законик; управниот акт се заснова врз пресуда донесена во кривична постапка, а таа пресуда е правосилно укината; управниот акт е поволен за странката и е донесен врз основа на невистинити наводи на странката, со кои органот што ја водел постапката бил доведен во заблуда; управниот акт на органот што ја водел постапката се заснова врз некое претходно прашање, а надлежниот орган тоа прашање подоцна го решил поинаку во суштествените точки; во донесувањето на управниот акт учествувало службеното лице кое според законот морало да биде изземено; управниот акт го донело службеното лице на надлежниот орган што не било овластено за негово донесување; колегијалниот орган што го донел управниот акт не решавал во составот предвиден со важечките прописи или ако за управниот акт не гласало пропишаното мнозинство; на лицето кое требало да учествува во својство на странка не му била дадена можност да учествува во постапката и - странката не ја застапувал застапникот по закон, а според законот требало да ја застапува.

1. **Рок за одлучување по приговор?**

 Јавниот орган решава за управниот приговор против реални акти или нивно пропуштање преку управен акт кој треба да се донесе и достави без одлагање, а најдоцна во рок од 15 дена по приемот на приговорот.

1. **По приговор против реален акт или негово пропуштање се одлучува со донесување на ?**

Јавниот орган решава за управниот приговор против реални акти или нивно пропуштање преку управен акт кој треба да се донесе и достави без одлагање, а најдоцна во рок од 15 дена по приемот на приговорот.

**РАЗЛИКИ ПОМЕЃУ РЕЖИМОТ ВОСПОСТАВЕН ВО ЗОУП И ЗАКОНОТ ЗА НАРОДНИОТ ПРАВОБРАНИТЕЛ (ЗНП) ОДНОСНО ДЕЛОВНИКОТ ЗА РАБОТА НА НАРОДНИОТ ПРАВОБРАНИТЕЛ (ДНП)**

**Прашања од интерес на корисниците на услуги од Правната клиника за ранливи групи**

1. **Дали Народниот правобранител, како и јавните органи, има можност да пропише форма (образец) на преставката со која се покренува постапката пред него?**

Народниот правобранител исто како и јавните органи ја има можноста да пропише форма (образец) на преставката со која се покренува постапка пред него. Всушност Народниот правобранител според член 52 став 3 од ЗОУП е должен да го изготви тој образец.

1. **Дали Народниот правобранител има можност да покрене постапка по анонимна преставка?**

Народниот правобранител нема да покрене постапка по претставката ако  претставката е анонимна, освен ако се работи за прашање од општ интерес. Притоа, кога Народниот правобранител нема да покрене постапката согласно со ставот 1 на член 20 од ЗНП тој е должен во рок од 15 дена од денот на приемот на претставката да го извести подносителот на претставката и да му ги објасни причините поради кои ја отфрла претставката и по можност  да  му  го  појасни  начинот  на  кој  може  да  го  оствари правото.

1. **Кои се условите за продолжување на управната постапка, односно постапката пред Народниот правобранител по смртта на физичкото лице?**

Во случај на смрт на физичкото лице, најчесто по неговата смрт престанува постапката по претставка, освен во ситуации кога наследниците на починатото лице бараат продолжување на истата таа постапка.

1. **На кои начини може да се поднесе барање според ЗОУП, а на кои според ЗНП односно ДНП.**

Според ЗОУП барањето може да биде поднесено усно, во писмена форма или во електорнска форма. Согласно Законот и Деловникот за Народен правобранител претставката може да биде поднесена писмено или усно на записник и во друга форма ( по телефон, телефакс, по елекстоска пошта и на друг начин).

1. **Дали е потребно едно лице да е целосно деловно способно за да поднесе преставка до Народниот правобранител**?

Претставка до Народниот правобранител може да поднесе секој граѓанин (лично или преку полномошник) и друго лице кое остварува одредени права пред органите на државната управа и пред други органи и организации што имаат јавни овластувања во Република Македонија. Секое лице може да поднесе претставка до Народниот Правобранител кога ќе оцени дека му се повредени уставните и законските права или кога се повредени начелата на недискриминација и соодветна и правична застапеност на припадниците на заедниците во органите од член 2 на овој закон.

1. **Дали постојат посебни услови за да може да се поднесе преставка пред Народниот правобранител на друг јазик освен македонскиот и неговото кирилско писмо?**

Не постојат посебни услови за поднесување претставка пред Народниот правобранител, односно може да се комуницира на било кој јазик и писмо. Во постапката Народниот правобранител е должен да одговори на македонски јазик и неговото писмо и на службениот јазик и писмо што го употребува странката.

1. **Кој е рокот за дополнување на поднесокот според ЗОУП, а кој за дополнување на преставката според ДНП?**

Според ЗОУП доколку поднесокот е нецелосен или нејасен, јавниот орган ќе се обрати до подносителот и ќе определи рок од **15 дена** за дополнително појаснување. Според ДНП доколку претставката е неразбирлива и не ги содржи потребните факти и докази Народниот правобранител од подносителот ќе побара истата да ја појасни и дополни во рок кој **не може да биде пократок од осум ниту подолг од триесет дена.**

1. **Дали има разлики во поглед на критериумите за предавање поднесок / преставка во ЗОУП и ДНП?**

Според ЗОУП поднесокот му се предава на јавниот орган надлежен за прием на поднесокот. Усните поднесоци што не се врзани со рок или кои не наложуваат итно постапување, можат да се предаваат во текот на работното време на јавниот орган. Постојат посебни правила за одредени категории лица и тоа: странка која има престојувалиште во странство може да го предаде својот поднесок преку дипломатското или конзуларното претставништво на Република Македонија и тие без одлагање ќе му го испратат поднесокот на надлежниот јавен орган до кого е упатен, лицата кои служат во вооружените сили на Република Македонија можат да ги предаваат своите поднесоци преку соодветната воена команда, лицата лишени од слобода можат да го предадат својот поднесок преку управата на установата во која се наоѓаат. Ако јавниот орган не е надлежен за прием на писмениот поднесок односно на соопштението на записник, службеното лице на овој орган ќе го предупреди на тоа подносителот и ќе го упати до јавниот орган надлежен за прием. Ако подносителот и покрај тоа бара неговиот поднесок да се прими, службеното лице е должно да го прими таквиот поднесок, односно усното соопштение. Ако јавниот орган најде дека не е надлежен за работа по таквиот поднесок, а не може да утврди кој јавен орган е надлежен ќе донесе управен акт со кој ќе го отфрли поднесокот поради ненадлежност. Кога јавниот орган ќе добие по пошта или по електронски пат поднесок за чиј прием не е надлежен, а е несомнено кој јавен орган е надлежен за прием, без одлагање поднесокот ќе му го препрати на надлежниот јавен орган, односно на судот на начин на кој го примил и за тоа ќе ја извести странката. Ако јавниот орган што го добил поднесокот не може да утврди кој јавен орган е надлежен за работа по поднесокот, без одлагање ќе донесе управен акт со кој ќе го отфрли поднесокот поради ненадлежност и актот веднаш ќе го достави до странката. Според ДНП секој граѓанин и друго лице кое остварува одредени права пред органите на државната управа и пред други органи и организации што имаат јавни овластувања во Република Македонија, здруженија на граѓани кога станува збор за заштита на уставните и законски права на граѓаните. претставките ги поднесуваат до најблиската подрачна канцеларија на Народниот правобранител според нивното живеалиште или престојувалиште. Доколку претставката е поднесена во канцеларијата во Скопје, а живеалиштето или престојувалиштето на подносителот е на територија на некоја од подрачните канцеларии истата ќе се препрати до соодветната подрачна канцеларија, за што ќе биде известен и подносителот. Во случај претставката да се однесува на акти или дејствија на орган или организација чие седиште е на подрачјето на некоја од подрачните канцеларии истата може да се препрати до соодветната канцеларија.

1. **Дали е нужна претходна најава од странката за прием кај Народниот правобранител?**

Странките можат секој работен ден да дојдат на разговор без претходна најава при што ќе бидат примени од страна на раководни и стручни државни службеници одредени од генералниот секретар.

1. **Во кој случај може Народниот правобранител да покрене постапка по сопствена иницијатива без согласност на оштетените?**

Народниот правобранител покренува постапка по сопствена иницијатива без согласност на оштетените за повреда на уставните и законските права на поголем број граѓани, малолетни, немоќни, лица со попреченост, лица со одземена деловна способност, како и лица кои се изложени на тортура и друг вид на свирепо, нечовечко или понижувачко постапување или казнување во органите, организациите и установите во кои слободата на движење е или може да биде ограничена.